Informácia

o nominácii riadnych členov a náhradníkov slovenskej delegácie do Výboru regiónov Európskej únie

Stále zastúpenie Slovenskej republiky pri Európskej únii v Bruseli obdržalo dňa 6. septembra 2005 od generálneho sekretariátu Rady Európskej únie oznámenie, v ktorom generálny sekretariát upozornil na skutočnosť, že funkčné obdobie Výboru regiónov Európskej únie končí dňa 25. januára 2006. Slovenská delegácia vo Výbore regiónov pôsobí v súčasnom zložení od vstupu Slovenskej republiky do Európskej únie. Informáciu o nominácii jej členov a náhradníkov vzala vláda Slovenskej republiky na vedomie dňa 17. marca 2004.

Návrh novej nominácie kandidátov do Výboru regiónov je potrebné predložiť najneskôr do 28. októbra 2005, pričom návrhy všetkých členských štátov EÚ budú spoločne prerokované v COREPER-2 30. novembra 2005 a Rada EÚ by ich mala schváliť 12. decembra 2005. Ministerstvo vnútra Slovenskej republiky v súvislosti s uvedenými termínmi upozornilo na skutočnosť, že 26. novembra 2005 sa konajú voľby do orgánov samosprávy vyšších územných celkov, čo môže ovplyvniť zloženie slovenskej delegácie. Zo strany Stáleho zastúpenia SR pri EÚ respektíve generálneho sekretára Výboru regiónov EÚ G. Stahla bolo odporučené postupovať v súlade s uvedeným harmonogramom a prípadné zmeny vyplývajúce z výsledkov volieb riešiť následne požiadavkou o vykonanie zmien v zložení slovenskej delegácie.

	Na základe vyššie uvedených informácií sa dňa 6. 10. 2005 uskutočnilo v Bratislave riadne zasadnutie Slovenského styčného výboru pre Výbor regiónov Európskej únie, v ktorom sú zastúpení predstavitelia samosprávnych krajov, Združenia miest a obcí Slovenska a Únie miest Slovenska. Na tomto rokovaní bola schválená nominácia riadnych členov a náhradníkov do  slovenskej delegácie vo Výbore regiónov EÚ. Uvedený návrh sa nachádza v prílohe tohto materiálu. Minister zahraničných vecí Slovenskej republiky predloží v súlade so zaužívaným postupom tento návrh Rade Európskej únie.